R. Madej, poslanec: (2005-06-22):
Chcem sa ešte vopred na začiatok, na úvod poďakovať pani poslankyni Muškovej za spoluprácu a za to, že môžem  predpokladať tento návrh zákona spolu s ňou. Ide už, ako všetci dobre viete, o druhý pokus, takmer totožný pokus v rámci zákonodarnej iniciatívy, kde sa navrhuje zaviesť osobitný inštitút takzvaného príplatku, a tým pomôcť rodičom, ktorí majú prvé dieťa a ktorí sa pripravujú na rodičovské povinnosti. V súčasnosti je v Slovenskej republike, ako už bolo povedané, podpora vlastne pri narodení dieťaťa, teda príspevok pri narodení dieťaťa vo výške 4 320 Sk, ktorý patrí rodičom pri narodení každého dieťaťa. Oproti tomu v porovnaní so Slovenskou republikou môžeme zobrať Českú republiku, kde výška tejto štátnej podpory je 8 000 Kč. Aký nepomer oproti tomu, čo v súčasnosti máme. Stav, ktorý je v rámci obyvateľstva, je už dávno známy. Je tu demografické starnutie obyvateľstva, kde sa priemerne rodí veľmi málo detí a oproti tomu máme vysokú mortalitu, natalita je nižšia, čo spôsobuje celkový úbytok obyvateľstva každoročne v Slovenskej republike. Mladí ľudia aj z dôvodu ich finančnej situácie odkladajú rodičovské povinnosti, rodičovstvo na neskorší vek. Veď vieme veľmi dobre, ako je pre mladý pár veľmi ťažké nájsť si prácu, zabezpečiť si teda živobytie a bývanie. Ja poznám obrovskú skupinu mladých ľudí, s mnohými sa stretávam, ktorí hovoria, že založiť si rodinu je obrovský problém. Prečo nám aj utekajú do zahraničia? Jednoducho z toho dôvodu, že z ekonomickej situácie, ktorá je na Slovensku, vyplýva to, že je veľký problém založiť si rodinu, a teda plniť rodičovské povinnosti aj takým spôsobom života, ktorý si predstavujú konzervatívne politické strany v tomto parlamente. Je to veľký problém, žiaľ, štát veľmi málo touto pravicovou politikou mladým ľuďom pomáha. Veľmi málo, aj čo sa týka bytovej otázky, štátnej podpory a ďalších politík, ktoré sú pre tieto dôvody určite nevyhnutné. Štát by mal určite mladým rodinám vytvárať priaznivé ekonomické podmienky a za tým účelom už po druhýkrát dávame návrh na diskusiu, aby v prípade mladých rodín, ktoré začínajú plniť rodičovské povinnosti, sa zvýšila podpora zo strany štátu. Okrem už súčasného príspevku pri narodení dieťaťa vo výške 4 320 korún sa navrhuje, aby v prípade pri narodení prvého dieťaťa sa poskytol osobitný príplatok vo výške 6 000 korún, teda, aby podpora pri narodení prvého dieťaťa bola vo výške 10 320 korún. Ide o sumu, ktorá nemá motivovať k zvýšenej pôrodnosti, ale táto suma, ktorá je určená cielene pre mladé rodiny, ktoré majú prvé dieťa, ktoré si začínajú plniť rodičovské povinnosti, táto podpora má aspoň mierne zmierňovať aj tie ekonomické dopady, ktoré boli uskutočnené a boli spôsobené za posledné roky zdražovania, zvyšovania nákladov pre mladé rodiny. Desaťtisíc korún pre začínajúcich dvoch partnerov, manželov, ktorí majú prvé dieťa, je absolútne minimum a vôbec nepokrýva náklady pri prvom dieťati, ale sú to aspoň peniaze, ktoré im na začiatok vedia pomôcť, na rozdiel od 4 000 korún, za ktoré si nekúpia ani kočík a ďalšie desiatky iných potrieb, ktoré pre dieťa potrebujú. Finančná záťaž je pri prvom dieťati najvyššia. Ako aj pani poslankyňa uviedla pri predkladaní návrhu zákona, naozaj ide o množstvo potrieb, ktoré sú nevyhnutné pre toto prvé dieťa. Tieto potreby sú však veci a ďalšie môžu využiť aj pri ďalších deťoch, z toho dôvodu je návrh podporiť rodiny, ktoré majú prvé dieťa. Samozrejme, v prípade legislatívneho procesu, ak návrh zákona bude postúpený do druhého čítania, myslím si, že sme naozaj otvorení k diskusii, či táto podpora zo strany štátu by sa v istej forme nemala presunúť nielen z prvého, ale aj na druhé, prípadne tretie dieťa naozaj podľa politickej dohody. Ja osobne, dámy a páni, som zažil jedno veľké sklamanie v októbri minulého roku, keď sme rokovali a hlasovali o tomto návrhu zákona. Som sklamaný postojom politických strán, z ktorých mnohé majú v programe podporu rodiny, a osobitne postojom Kresťanskodemokratického hnutia, pretože väčšina politických strán predmetný návrh zákona neschválila. Pevne verím a som naozaj presvedčený, že dopady na štátny rozpočet vo výške 150 miliónov korún nie sú natoľko vysoké, aby ich nebolo možné pokryť z kapitoly ministerstva práce, sociálnych vecí a rodiny. Som presvedčený, že tento návrh zákona minimálne zmierni tie negatívne demografické ukazovatele a pomôže ich zmierniť, ktoré tu na Slovensku máme. Ak si predstavíme aj  z dlhodobého hľadiska vývoj na Slovensku, je určite potrebné sa týmto vývojom zaoberať. Vláda Slovenskej republiky zatiaľ, žiaľ, v žiadnom návrhu zákona, ktorý by prišiel do Národnej rady za posledné tri roky, sa špeciálne týmto problémom nezaoberala. Z uvedeného dôvodu si myslím, že je určite potrebné podporiť návrh zákona, ktorý spôsobí, alebo ktorý tak zmierni negatívne dopady reforiem na mladé rodiny, podporí mladé rodiny, zabezpečí ich aspoň čiastočne finančne a umožní aspoň čiastočne zlepšiť podmienky, ktoré v súčasnosti mladí ľudia na Slovensku majú. Dámy a páni, panie poslankyne, páni poslanci, prosím o podporu tohto návrhu zákona a pevne verím, že budeme môcť diskutovať v druhom čítaní o jeho konkrétnej a výslednej podobe. Ďakujem pekne.